Sjahriar Rasad

Bagindo **Sjahriar Rasad** (7 Desember 19209 Mei 1989) adolah saurang dokter Indonesia nan manjadi pakar radiologi di Universitas Indonesia (UI). Inyo pernah mamacik jabatan Dekan Fakultas Kedokteran UI dari tahun 1964 hingga 1970. Di tingkek internasional, inyo marupoan anggota American College of Radiology dan Australasian College of Radiologists.

## Kehidupan awal jo pandidikan
Sjahriar lahia pado 7 Desember 1920 di Padang, Sumatera Barat sabagai anak Zainuddin Rasad, ahli pertanian nan manjadi Menteri Pertanian pado maso bamulo revolusi fisik Adiak laki-laki Sjahriar, Asri Rasad, kudian manyusul manjadi Dekan Fakultas Kedokteran UI dari tahun 1984 hinggo 1990.

Sasudah manamaikan pandidikan dasar di Europeesche Lagere School, inyo baraja di Koning Willem III School te Batavia dan manyalasaian ujian akhir pado tahun 1939. Inyo salanjuiknya masuak ka *Geneeskundige Hoogeschool te Batavia* (Sekolah Kedokteran Batavia). Sasudah maso pandudukan Japang di Hindia Balando, namo sakolah iko diubah manjadi Djakarta Ika Daigaku (ジャカルタ医科大学). Sjahriar aktif dalam senat mahasiswa Ika Daigaku dan mambuek protes kabakeh pamarentahan Japang. Sasudah proklamasi kemerdekaan Indonesia, Sjahriar manyebaran pamflet-pamflet tentang proklamasi. Inyo lulus pado tahun 1945 sasduah magang di RS Dr. Cipto Mangunkusumo salamo duo tahun.

## Karier akademik jo kesehatan
Sasudah manyalasaian pandidikan kedokterannyo, Sjahriar karajo di Departemen Kesehatan, dengan tugas patamo sabagai dokter di Aceh, Sumatra Barat, Cikarang, jo RS Dr. Cipto Mangunkusumo. Inyo salanjuiknyo manjadi asisten peneliti di Lembaga Penelitian Eijkman dari tahun 1946 hinggo 1948. Salamo periode iko, Sjahriar terlibat dalam pangembangan teknologi sinar-X di Indonesia di tengah bakacamuaknyo parang kemerdekaan.

Sjahriar manjalani pelatihan labiah lanjuik di bidang radiologi di babagai lembaga kesehatan di Eropa sasudah mandapek surek rekomendasi dari pamarentah Indonesia nan masih baru. Dari tahun 1948 hinggo 1949, Sjahriar pai ka Inggirih, baraja radiologi di University of London Royal Cancer Hospital jo Holt Radium Institute di Manchester. Dari tahun 1949 hinggo 1950, inyo manjalani palatihan di Radiumhemmet, Swedia jo Fondation Curie, Perancis. Sakitar periode nan samo, inyo baraja radiologi pulo di Columbia University College of Physicians and Surgeons dan mandapek ijazah dari American Board of Radiology pado bulan Desember 1950. Salain baraja, Sjahriar ikuik pulo dalam mangorganisasi demonstrasi mahasiswa untuak manakan pamarentah asing agar mandukuang Indonesia..

Sjahriar baliak ka almamaternyo pada tahun 1950 sabagai peneliti, dan kudian manjadi instruktur radiologi. Pado tanggal 1 Februari 1957, Sjahriar diangkek sabagai profesor panuah dalam bidang radiologi, manjadikannyo profesor penuh UI paliang mudo pado usia 36 tahun jo duo bulan. Pado tahun nan samo, inyo ditunjuak sabagai kapalo departemen radiologi di fakultas jo RS Dr. Cipto Mangunkusumo. Inyo manjabaik pulo sabagai wakil dekan jo sekretaris fakultas dari tahun 1960 hinggo 1964.

Pado tahun 1961, Rasjad kanai tunuah terlibat dalam NIGO (Nederlandse Indische Guerilla Organisatie, Organisasi Gerilya Hindia Belanda), sabuah parsekongkolan nan diduga ka mambunuh Presiden Soekarno dan mambuek kudeta. Meskipun indak ado aktivitas politik dan indak ado bukti nan mambarekannyo, Rasjad tetap kanai hukum tahanan rumah.

Pado tahun 1964, Sjahriar tapiliah sabagai dekan fakultas, manggantian dokter spesialis bedah Margono Soekarjo. Salamo maso jabatannyo, inyo manekankan pentingnya penelitian di universitas, dengan manyatoan bahaso “universitas nan indak punyo kegiatan penelitian indak dapek dianggap sabagai lembaga ilmiah nan punyo reputasi baik.” Inyo juo maajuan standar minimum untuak sekolah tinggi kedokteran swasta agar mereka indak “terjerumus ka dalam anarki.” Inyo manjabaik sabagai dekan sampai tahun 1970.

## Karier organisasi
Di lua karier akademisnya, Sjahriar aktif di sajumlah organisasi profesi jo lembaga di babagai tingkatan. Inyo adolah ketua pusat nasional dan anggota dewan koordinasi Organisasi Menteri Pendidikan Asia Tenggara, babarapo kali mawakili Indonesia dalam sajumlah pertemuan regional. Inyo adalah ketua perdana Konsorsium Kedokteran Indonesia, manjabaik sajak organisasi itu ditagakan pado tahun 1969 hinggo 1970. Inyo juo marupoan ketua Perhimpunan Radiologi Indonesia dan mangetuai komisi basamo antaro Departemen Kesehatan dan Badan Tenaga Atom Nasional.

Di lua Indonesia, Sjahriar marupoan anggota International Society of Radiology, Pan Pacific Surgical Association, Asian-Oceania Society of Radiology, dan American College of Radiology. Sjahriar alah manjadi anggota nan terakhir iko sajak tahun 1950 dan mandapek panghargaan dari perguruan tinggi iko pado tanggal 9 Februari 1968. Inyo juo mandapek penghargaan dari Australasian College of Radiologists dan German Radiological Society.

## Akhia kehidupan
Sasudah manyalasaian masao jabatannyo sabagai dekan pado tahun 1970, Sjahriar malanjuikan kagiatannyo dalam organisasi kedokteran. Inyo manjadi perwakilan Indonesia di Governing Body Asean Scholarship Program pado tahun 1980 dan diakui sabagai ahli radiologi dek Organisasi Kesehatan Dunia (WHO) pado tahun 1981 Inyo taruih mambimbing para mahasiswa di fakultas tersebut, tamasuak Menteri Kesehatan pado maso barikuiknyo, Farid Anfasa Moeloek. Inyo pensiun dan mengundurkan diri dari sado jabatannyo pado tahun 1985. Sjahriar maningga di kadiamannyo di Jalan Maluku, Jakarta, pado pagi hari tanggal 9 Mei 1989, dan dimakaman di TPU Karet pado hari nan samo. Babarapo tokoh tanamo takah Menteri Penerangan Boediardjo, Gubernur DKI Jakarta Wiyogo Atmodarminto, jo Sekretaris Jenderal Departemen Sosial Tulus Supranoto manyampaikan belasungkawa.

## Kehidupan pribadi
Sjahriar manikah jo Upik Rasad, atlit bridge. Pasangan iko punyo ciek anak.

## Rujuakan